text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 14 юни 2013 година
  за изменение на Решение 2009/821/ЕО по отношение на списъците на граничните инспекционни пунктове и на ветеринарните единици в системата TRACES във връзка с присъединяването на Хърватия
  (нотифицирано под номер C(2013) 3474)
  (текст от значение за ЕИП)
  (2013/290/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Договора за присъединяване на Хърватия, и по-специално член 3, параграф 4 от него,
  като взе предвид Акта за присъединяване на Хърватия, и по-специално член 50 от него,
  като има предвид, че:
  (1)
  В приложение I към Решение 2009/821/ЕО на Комисията от 28 септември 2009 г. относно съставяне на списък на граничните инспекционни пунктове, определяне на някои правила относно инспекциите, извършвани от ветеринарните експерти на Комисията, и определяне на ветеринарните единици в TRACES (1) се установява списъкът на граничните инспекционни пунктове, одобрени в съответствие с директиви 91/496/ЕИО (2) и 97/78/ЕО (3) на Съвета, а в приложение II - списъкът на централните, регионалните и местните единици в интегрираната компютризирана ветеринарна система (Traces).
  (2)
  Приетото от Комисията Решение 2009/821/ЕО остава в сила и след 1 юли 2013 г., поради което е необходимо да бъде адаптирано вследствие на присъединяването на Хърватия. Необходимите изменения не са предвидени в Акта за присъединяване за Хърватия (4) и затова трябва да бъдат приети преди присъединяването с настоящото решение, така че да се прилагат от датата на присъединяването.
  (3)
  Процесът на разширяване ще доведе до съществено изменение на сухопътната граница на новия Съюз със съседни трети държави, като се има предвид разширяването на бреговата граница, в която ще се включи по-голяма част от бреговата линия на Средиземно море, и добавянето на едно международно летище.
  (4)
  Предвидените обекти, предложени за гранични инспекционни пунктове с трети държави в Хърватия, бяха подложени на одит от Хранителната и ветеринарна служба (FVO) - службата за одит на Комисията, наричана по-рано служба за инспекции на Комисията. Счита се, че до датата на присъединяване тези обекти ще бъдат приведени в съответствие с изискванията на Съюза. Във връзка с това предложените обекти в Хърватия следва да бъдат добавени към списъка на одобрените гранични инспекционни пунктове в държавите членки в приложение I към Решение 2009/821/ЕО.
  (5)
  Също така вследствие на присъединяването на Хърватия някои държави членки - Унгария и Словения - няма повече да притежават общи граници с трети държави, в резултат на което някои сухопътни гранични инспекционни пунктове в тези държави членки ще станат излишни. Поради това списъкът на одобрените гранични инспекционни пунктове в тези две държави членки, установен в приложение I към Решение 2009/821/ЕО, следва да бъде съответно изменен.
  (6)
  Освен това процесът на разширяване ще доведе до включването на местни ветеринарни служби в Хърватия в системата Traces. Тези местни ветеринарни служби трябва да бъдат добавени към списъка на местните единици в Traces за държавите членки в приложение II към Решение 2009/821/ЕО.
  (7)
  Поради това Решение 2009/821/ЕО следва да бъде съответно изменено.
  (8)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Приложения I и II към Решение 2009/821/ЕО се изменят в съответствие с приложението към настоящото решение.
  Член 2
  Измененията в приложението влизат в сила, при условие че Договорът за присъединяване на Хърватия влезе в сила и от датата на влизането му в сила.
  Член 3
  Адресати на настоящото решение са държавите членки.
  Съставено в Брюксел на 14 юни 2013 година.